# James Lighthill

James Lighthill (anglès: Sir Michael James Lighthill) (París, 23 de gener de 1924 - Sark, 17 de juliol de 1998) va ser un matemàtic britànic.

## Vida i obra

Lighthill va néixer a París on el seu pare treballava com enginyer de mines, però tres anys després, el 1927, es va retirar i va tornar a Anglaterra amb la família. Va fer els estudis secundaris a partir de 1936 al Winchester College, ona va fer amistat amb Freeman Dyson, i va ser admès a la universitat de Cambridge quan només tenia quinze anys tot i que no hi va ingressar fins al 1941 (amb disset anys). Es va graduar al Trinity College (Cambridge) el 1943 i, a continuació, va estar fent recerca en aerodinàmica al Laboratori Nacional de Física del Regne Unit, col·laborant en l'esforç bélic durant la Segona Guerra Mundial.
A partir de 1946 va ser professor de la universitat de Birmingham, en la qual va crear un dels grups d'estudi de dinàmica de fluids més importants del món. El 1959 va ser nomenat director del Royal Aircraft Establishment, en el qual, a més de fer les tasques administratives d'una organització de més de 8.000 empleats, va aconseguir incrementar la producció científica de l'establiment. El 1964 va tornar a la docència com professor de l'Imperial College London, on va estudiar, entre altres temes, el flux de la sang en les artèries dels mamífers. Va deixar aquest càrrec el 1969 en ser nomenat catedràtic lucasià de la universitat de Cambridge, succeint en aquest càrrec a Paul Dirac i precedint a Stephen Hawking.
Des de 1979 fins a 1989 va ser provost (rector) de l'University College de Londres, molt implicat en els nous desenvolupaments de la institució, especialment en el camp de la biologia. Després de la seva jubilació legal el 1989 va restar com membre honorari del departament de matemàtiques.
Tenia auténtica passió per la natació i durant les vacances feia aventures natatòries. Anava a circum-nedar petites illes, havent-ho fet a les illes de Sark, d'Alderney, de Lundy, de Caldey, de Comino, de Stromboli (amb el volcà en erupció), de Herm, de Jethou i a la major part de les illes Scilly. El juliol de 1998, quan estava a punt de completar la volta a l'illa de Sark (que ja havia fet en altres cinc ocasions), se li va trencar la vàlvula mitral i va morir instantàniament.
Lighthill va publicar nou llibres i uns cent-cinquanta articles científics. Tots ells son de matemàtiques aplicades a la dinàmica de fluids, aprofundint en l'estudi matemàtic de temes tan diversos com la propulsió dels microbis i altres animals unicel·lulars, l'aeroacústica, l'aerodinàmica supersònica, les onades o la dinàmica de fluids biològica (el vol dels ocells o dels insectes).

## Referències

* ↑ Pedley, 2001a, p. 335.
* ↑ Pedley, 2001b, p. 1.
* ↑ Crocker, p. 2.
* ↑ Crighton i Pedley, 1999, p. 1227.
* ↑ Williams, 2011, p. 273.
* ↑ Debnath, 2008, p. 10.
* ↑ Pedley, 2001a, p. 347.
* ↑ Crighton i Pedley, 1999, p. 1228.
* ↑ Pedley, 2001a, p. 351.
* ↑ Crocker, p. 46.
* ↑ Crocker, p. 47.
* ↑ Pedley, 2001a, p. 354.
* ↑ Debnath, 2008, p. 301-312.
* ↑ Blake, 2001, p. 1472-1475.
* ↑ Pedley, 2001a, p. 341.
* ↑ Debnath, 2008, p. 123.
* ↑ Debnath, 2008, p. 281 i ss.

## Bibliografia

* Blake, John R. «Microbiological fluid mechanics: a tribute to Sir James Lighthill» (en anglès). Mathematical Methods in the Applied Sciences, Vol. 24, Num. 17-18, 2001, pàg. 1469-1483. DOI: 10.1002/mma.195. ISSN: 0170-4214.
* Crighton, David G.; Pedley, T.J. «Michael James Lighthill (1924-1998)» (en anglès). Notices of the American Mathematical Society, Vol. 46, Num. 10, 1999, pàg. 1226-1229. ISSN: 0002-9920.
* Debnath, Lokenath. Sir James Lighthill and Modern Fluid Mechanics (en anglès). Imperial College Press, 2008. ISBN 978-1-84816-113-9.
* Pedley, T.J. «Sir (Michael) James Lighthill. 23 January 1924 – 17 July 1998» (en anglès). Biographical Memoirs of Fellows of the Royal Society, Vol. 47, 2001a, pàg. 333-356. DOI: 10.1098/rsbm.2001.0019. ISSN: 0080-4606.
* Pedley, T.J. «James Lighthill and His Contributions to Fluid Mechanics» (en anglès). Annual Review of Fluid Mechanics, Vol. 33, Num. 1, 2001b, pàg. 1-41. DOI: 10.1146/annurev.fluid.33.1.1. ISSN: 0066-4189.
* Williams, Shon Ffowcs. «(Michael) James Lighthill». A: National Academy of Engineering. Memorial Tributes (en anglès). National Academies Press, 2011. ISBN 978-0-309-21306-6.

## Enllaços externs

* O'Connor, John J.; Robertson, Edmund F. «James Lighthill» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Crocker, Malcolm J. «Sir James Lighthill and his Contributions to Sciences» (en anglès). The International Institute of Acoustics and Vibration. [Consulta: 8 juny 2023].
* Lienhard, John H. «Sir Michael James Lighthill» (en anglès). University of Houston, 2006. [Consulta: 8 juny 2023].
* Pedley, T.J. «Lighthill, Sir (Michael) James» (en anglès). Oxford Dictionary of National Biography, 2004. [Consulta: 8 juny 2023].
* «James Lighthill» (en anglès). University of Manchester, 2020. [Consulta: 8 juny 2023].